Χριστιανός Ζ΄ της Δανίας

Τα πρώτα έτη

Γεννήθηκε το 1749 στο ανάκτορο του Κρίστιανμποργκ, τη βασιλική κατοικία στην Κοπεγχάγη. Βαπτίσθηκε έπειτα από λίγες ώρες από την αδελφή, τη μητέρα και τη θεία τού Φρειδερίκου Ε'. Του έδωσαν το όνομα του αδελφού του που απεβίωσε βρέφος πριν δύο έτη. Ο Χ. Β. Γκλουκ, που ήταν ο διευθυντής ορχήστρας της Όπερας του βασιλιά, συνέθεσε μια σκηνή όπου οι ολύμπιοι θεοί συναγωνίζονται για το ποιος θα γίνει προστάτης του νέου πρίγκιπα. Δύο χρόνια μετά απεβίωσε η μητέρα του μόλις 27 ετών και ο πατέρας του, έπειτα από ένα χρόνο, νυμφεύτηκε τη Τζουλιάνα-Μαρία του Μπράουνσβαϊκ. Μικρός είχε αυτοπεποίθηση και ήταν ταλαντούχος, αλλά έμεινε με μέτρια μόρφωση και τον τρομοκρατούσε συστηματικά ο παιδαγωγός του κόμης του Ρέβεντλοου. Φαινόταν να ήταν έξυπνος και είχε περιόδους διαύγειας, αλλά υπέφερε από σοβαρά συναισθηματικά προβλήματα, ίσως σχιζοφρένεια.
Το 1766, έπειτα από μακρά ασθένεια, απεβίωσε ο πατέρας του Φρειδερίκος Ε'. Ο νέος βασιλιάς ανακηρύχθηκε από το μπαλκόνι του ανακτόρου και ήταν 17ετής. Διάλεξε ως μότο τη φράση Gloria ex amore partiae (η δόξα προέρχεται από την αγάπη της πατρίδας). Νυμφεύτηκε την 15ετή εξαδέλφη του Καρολίνα-Ματίλντα της Βρετανίας, αδελφή του Γεωργίου Γ' βασιλιά της Βρετανίας, χωρίς εκείνη να ξέρει τη διανοητική ασθένεια του συζύγου της. Ο βασιλιάς εγκατέλειψε τη γυναίκα του, έκανε σχέση με μια εταίρα και περιέπεσε σε ερωτική ασυδοσία. Βυθίστηκε σε ψυχικό λήθαργο με παραισθήσεις, παράνοια και αυτο-ακρωτηριασμούς.

Υπό την επιρροή του Στρουένσε

Ο προσωπικός του ιατρός Γιόχαν-Φρίντριχ Στρούενσε, που ήταν ένας προοδευτικός και ριζοσπάστης στοχαστής, έγινε σύμβουλός του και αύξανε σταθερά την επιρροή του σε όλη τη δεκαετία του 1760 ώσπου έγινε το 1770 ως ένας de facto κυβερνήτης της χώρας. Εισήγαγε εκτεταμένες προοδευτικές ρυθμίσεις. Ήταν προστατευόμενος μιας ομάδας αριστοκρατών, που είχαν απορριφθεί από την Αυλή ως οπαδοί του διαφωτισμού. Ο Στρούενσε ήταν ένας ικανός ιατρός. Μετά από ένα ταξίδι του Χριστιανού Ζ' στο Σλέσβιχ και το Χόλσταϊν με τη συνοδεία του ιατρού του, η υγεία του βελτιώθηκε και έτσι ο Στρούενσε κέρδισε την αγάπη του βασιλιά. Ακολούθησε τον Χριστιανό Ζ' ως συνοδός ιατρός στο ταξίδι του στο Αννόβερο, στο Παρίσι και στο Λονδίνο το 1768-69. Του δόθηκε ο τίτλος του Συμβούλου του Κράτους. Η παραμελημένη και μόνη Καρολίνα έκανε σχέση με τον ιατρό. 
Ο Στρούενσε, μετά από μια διετία καταιγισμού νεωτεριστικών και φιλελεύθερων μεταρρυθμίσεων, συνελήφθη και εκτελέστηκε το 1772 με εντάλματα που υπογράφτηκαν από τον βασιλιά υπό την πίεση της μητριάς του. Εκείνη έλυσε το γάμο του βασιλιά με διαζύγιο το ίδιο έτος. Η Καρολίνα κράτησε τον τίτλο της, αλλά όχι το παιδί της και πέρασε τα υπόλοιπα τρία χρόνια της ζωής της εξόριστη στο κάστρο του Σέλλε στο Αννόβερο, που ανήκε στον αδελφό της. Απεβίωσε εκεί από οστρακιά στα 23 της έτη.

Τα τελευταία χρόνια

Από το 1772 και μετά ο Χριστιανός Ζ' ήταν μόνο κατ' όνομα ηγεμόνας. Η χώρα κυβερνήθηκε από τη μητριά του Τζουλιάνα-Μαρία, τον ετεροθαλή αδελφό του Φρειδερίκο και τον πολιτικό Όβε Χεγκ-Γκούλμπεργκ. Από το 1784 ανέλαβε αντιβασιλιάς ο γιός του Φρειδερίκος, που έκανε ρηξικέλευθες και αγροτικές μεταρρυθμίσεις. Ξεκίνησαν όμως οι Ναπολεόντιοι πόλεμοι που επέφεραν καταστροφές. Ο ίδιος ο Χριστιανός Ζ' απεβίωσε το 1808 στο θερινό ανάκτορο στο Σλέσβιχ από εγκεφαλικό επεισόδιο στην ηλικία των 59 ετών. Ετάφη στον καθεδρικό του Ροσκίλντε και τον διαδέχθηκε ο υιός του ως Φρειδερίκος ΣΤ'.
Το 1769 είχε προσκαλέσει τον Ούγγρο αστρονόμο Μίκσα Χελλ που παρατήρησε από τα Βόρεια της Νορβηγίας τη διάβαση της Αφροδίτης και με τους υπολογισμούς του έδωσε την πιο ακριβή για την εποχή του απόσταση Γης - Ηλίου (περίπου 151 εκατομμύρια χιλιόμετρα). Ο συνάδελφός του Γιάνος Σαγνόβιτς παρατήρησε τη συγγένεια των Ουγγρικών με τα Φινλανδικά και τη γλώσσα των Σάμι.